CELEX: 32022D0366
Language: bg
Date: 2022-03-03 00:00:00
Title: Решение (ЕС) 2022/366 на Съвета от 3 март 2022 година относно частичното спиране на прилагането на Споразумението между Европейския съюз и Република Вануату за премахване на визите за краткосрочно пребиваване

4.3.2022   
               
               
                  BG
               
               
                  Официален вестник на Европейския съюз
               
               
                  L 69/105
               
            
         РЕШЕНИЕ (ЕС) 2022/366 НА СЪВЕТА
         от 3 март 2022 година
         относно частичното спиране на прилагането на Споразумението между Европейския съюз и Република Вануату за премахване на визите за краткосрочно пребиваване
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     „Споразумението между Европейския съюз и Република Вануату за премахване на визите за краткосрочно пребиваване (1) („Споразумението“) беше подписано на 28 май 2015 г. и сключено на 12 февруари 2016 г. с Решение (ЕС) 2016/272 (2). Споразумението улеснява пътуването до Съюза за граждани на Вануату и пътуването до Вануату за граждани на Съюза.“.
                  
               
                     (2)
                  
                  
                     Споразумението се основава на общото желание на договарящите се страни да насърчават контактите между хората, да засилят туризма и да стимулират стопанската дейност между Съюза и Вануату.
                  
               
                     (3)
                  
                  
                     Съгласно член 8, параграф 4 от Споразумението всяка договаряща страна може да спре прилагането на Споразумението изцяло или частично, по-специално по причини, свързани с обществения ред и защитата на националната сигурност. Решението за спиране на прилагането се нотифицира на другата договаряща страна не по-късно от 2 месеца преди планираната дата на неговото влизане в сила. Ако причините за спиране на прилагането престанат да съществуват, договарящата страна, която е спряла прилагането на Споразумението, трябва незабавно да уведоми другата договаряща страна за това и да отмени спирането.
                  
               
                     (4)
                  
                  
                     Вануату прилага режими за предоставяне на гражданство срещу инвестиции, чрез които е предоставила гражданство на Вануату на граждани на други държави, които преди това не са били свързани с Вануату, като е издала положителни решения по почти всички заявления. Въз основа на информацията, предоставена от Паспортната служба на Вануату на 14 юни 2021 г., до март 2021 г. Вануату е издала над 10 500 паспорта съгласно тези режими с изключително нисък процент на отхвърляне. Това поражда съмнения относно надеждността на проверката за сигурност и надлежната проверка, извършвани от органите на Вануату.
                  
               
                     (5)
                  
                  
                     В кореспонденция от октомври 2017 г., ноември 2019 г., юни 2020 г. и март 2021 г. Комисията изрази сериозни опасения и предупреди правителството на Вануату за възможността за повторното въвеждане на изискването за виза. Обясненията, предоставени от Вануату, не бяха достатъчни, за да разсеят тези опасения.
                  
               
                     (6)
                  
                  
                     Предоставянето на гражданство на кандидати, включени в базите данни на ИНТЕРПОЛ, противоречи на предишните уверения на органите на Вануату по отношение на проверките за сигурност и поражда допълнителни опасения относно надеждността на процедурите за проверка за сигурност на режимите.
                  
               
                     (7)
                  
                  
                     Сред одобрените кандидати за гражданство на Вануату, са граждани на няколко държави, чиито граждани трябва да притежават виза, когато преминават външните граници на Съюза. Освен това Комисията изрази загриженост относно липсата на изисквания за физическо присъствие или пребиваване на кандидатите, кратките периоди на обработване на заявления по режимите и липсата на систематичен обмен на информация с държавите на произход или държавите на основно предишно пребиваване на кандидатите. Комисията стигна до заключението, че проверката на заявленията по режимите за гражданство срещу инвестиции във Вануату не гарантира високо равнище на сигурност.
                  
               
                     (8)
                  
                  
                     Спирането на прилагането на Споразумението следва да бъде ограничено до обикновени паспорти, издадени на 25 май 2015 г. и след тази дата, когато броят на одобрените кандидати по режимите за гражданство срещу инвестиции във Вануату започна да нараства значително.
                  
               
                     (9)
                  
                  
                     Поради това прилагането на Споразумението следва да бъде спряно по отношение на граждани на Вануату, които притежават обикновен паспорт, издаден от Вануату на 25 май 2015 г. и след тази дата.
                  
               
                     (10)
                  
                  
                     Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (3); следователно Ирландия не участва в приемането на настоящото решение и не е обвързана от него, нито от неговото прилагане.
                  
               ПРИЕ НАСТОЯЩОТО РЕШЕНИЕ:
         
            Член 1
            Прилагането на Споразумението между Европейския съюз и Република Вануату за премахване на визите за краткосрочно пребиваване се спира, считано от 4 май 2022 г., за гражданите на Вануату, които притежават обикновени паспорти, издадени от Вануату на 25 май 2015 г. и след тази дата.
         
         
            Член 2
            Председателят на Съвета предоставя от името на Съюза уведомлението, предвидено в член 8, параграф 4 от Споразумението.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 3 март 2022 година.
            
               
                  За Съвета
               
               
                  Председател
               
               G. DARMANIN
            
         
         
            (1)  OВ L 173, 3.7.2015 г., стp. 48.
         
            (2)  Решение (ЕС) 2016/272 на Съвета от 12 февруари 2016 г. за сключване, от името на Европейския съюз, на Споразумението между Европейския съюз и Република Вануату за премахване на визите за краткосрочно пребиваване (OВ L 52, 27.2.2016 г., стp. 11).
         
            (3)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).